Outistiese seun kry rekenaar uit Koerdistan | Netwerk24
Outistiese seun kry rekenaar uit Koerdistan
Deur Jackie Kruger 28 Augustus 2018 06:25
'n Outistiese seun van 12 jaar van George wat lief is vir die busse van Go George en uit karton sy eie bushaltes maak en roetes uitwerk, het 'n rekenaar present gekry vir sy stokperdjie.
Divann Goliath se busskuiling met die gebreekte paneel van nader.
Charles van Niekerk, 'n inwoner van George wat tans op 'n olieboor in Koerdistan werk, het op Facebook gelees van Divann Goliath, 'n leerling aan die Carpe Diem-skool vir kinders met spesiale behoeftes.
Nadat berigte oor Divann se mees onlangse besoek aan Go George se kantore in die media verskyn het, was Van Niekerk so beïndruk met Divann se entoesiasme en ontwerp-vernuf dat hy vir Go George laat weet het dat hy graag vir die seun 'n tweedehandse rekenaar wil koop.
Go George sê in 'n verklaring hy het met Van Niekerk kontak gemaak en ná 'n paar dae die goeie nuus via 'n WhatsApp-boodskap uit Koerdistan ontvang:
"EFT vir Divann se laptop is gedoen – sluit ontwerp-program en flash drive in. Gereed vir oplaai."
Dirk Conradie, 'n rekenaarkundige wat die skootrekenaar vir Divann opgespoor het, het aangebied om hom gratis lesse te gee, onder meer oor hoe om die ontwerp-program te gebruik. Conradie het ook die rekenaar vir Divann ingestel.
Volgens Go George het Divann in 'n japtrap sy nuwe rekenaar en sagteware baasgeraak.
Sy pa, David Goliath, het 'n tafel in sy seun se kamer geplaas vir die rekenaar sodat Divann 'n permanente werkplek kan hê. Daar, met Go George se tydroosters teen sy muur, is Divann nou behoorlik in sy element, volgens Go George.